[pic] | ЕВРОПЕЙСКА КОМИСИЯ |

Брюксел, 26.7.2010

COM(2010)394 окончателен

2010/0211 (NLE)

Предложение за

РЕШЕНИЕ НА СЪВЕТА

от […] година

относно приключване на процедурата по консултиране с Република Нигер съгласно член 96 от преразгледаното Споразумение от Котону

ОБЯСНИТЕЛЕН МЕМОРАНДУМ

На 3 ноември 2009 г., вследствие на решенията на президента Танджа да удължи своя президентски мандат след 22 декември, Европейският съюз изпрати до властите на Република Нигер писмо за започване на консултации в съответствие с член 96 от Споразумението от Котону. Тези консултации се състояха в Брюксел на 8 декември 2009 г. В заключенията от тази среща се посочва, че консултациите остават открити с възможност за следваща среща.

На 18 февруари 2010 г. след военен преврат властта бе поета от Върховния съвет за възстановяване на демокрацията (ВСВД) начело с ротен командир Джибо Салу на поста президент на Нигер. На 19 февруари ЕС осъди преврата и прекрати фактически процеса на консултации по член 96. На 18 и 19 април бе изпратена проучвателна мисия, която установи, че процесът на преход като цяло протича според обявеното, по всеобхватен и очевидно много структуриран начин. Основните действия по този преход са следните:

- Създаване и назначаване на 7 април на Националния консултативен съвет (НКС), в който участват 131 членове, 20 от които са от двата лагера на политическите партии.

- Създаване на Комитет на основните текстове (назначен на 22 април), натоварен с изготвянето в срок от 45 дни на предварителните проекти на следните текстове: конституция, избирателен кодекс, харта на политическите партии, харта на опозицията, харта за достъп до публична информация.

- Назначаване на Преходен конституционен съвет (назначен на 21 април).

- Приемане на наредба за създаване на Национална обсерватория на комуникацията (НОК), чиято задача е да гарантира свободата на информацията, и по-специално справедливия достъп за всички по време на изборната кампания.

След тази мисия новите нигерски власти бяха поканени с вербална нота от 5 май 2010 г. за втори кръг консултации в Брюксел на 26 май 2010 г.

Срещата за започване на консултациите се проведе в Брюксел на 26 май 2010 г. Тази среща събра ЕС, представляван от Председателството на Съвета и от Комисията, държавата Нигер, представлявана от министър-председателя Mahamadou Danda, членове на правителството и на ВСВД, и държавите от АКТБ, включващи приятелски страни на Нигер. Икономическата общност на западноафриканските държави (CEDEAO) и Африканският съюз (АС) също присъстваха като наблюдатели.

По време на посочената по-горе среща участниците се запознаха с предложенията на Нигер за преход към възстановяване на конституционния ред и сформиране на демократично правителство, избрано чрез свободни и прозрачни парламентарни и президентски избори. Задълженията, свързани със следните компоненти (подробности за които са изложени в приложеното към решението писмо), могат да бъдат обобщени както следва:

- Приемане на основните текстове от ВСВД;

- Организиране на тази основа на конституционен референдум;

- Провеждане на местни, парламентарни и президентски избори в срок до март 2011 г.;

- Декриминализиране на нарушенията, свързани с пресата, и гарантиране на независимостта на регулаторните органи, както и на достъпа до информация;

- Поемане на ангажимент за добро икономическо и финансово управление през периода на прехода.

За да подкрепи прехода за възстановяване на конституционен ред и създаване на демократично правителство, избрано чрез свободни и прозрачни парламентарни и президентски избори, съгласно член 96, параграф 2, точка в) от Споразумението от Котону Европейският съюз реши да постанови съответни мерки , отнасящи се до постепенното възобновяване на сътрудничеството в зависимост от констатирания напредък в процеса на преход, за да се подкрепи преходът (описани подробно в приложеното писмо).

С оглед на изложеното по-горе и съгласно членове 9 и 96 от преразгледаното Споразумение от Котону Комисията предлага на Съвета да приключи започнатите консултации с Република Нигер и да приеме приложеното решение.

2010/0211 (NLE)

Предложение за

РЕШЕНИЕ НА СЪВЕТА

от […] година

относно приключване на процедурата по консултиране с Република Нигер съгласно член 96 от преразгледаното Споразумение от Котону

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Споразумението за партньорство между държавите от Африка, Карибите и Тихоокеанския басейн, подписано в Котону на 23 юни 2000 г.[1] и преразгледано в Брюксел на 25 юни 2005 г.[2], и по-специално член 96 от него,

като взе предвид Вътрешното споразумение относно мерките, които трябва да се вземат, и процедурите, които трябва да се следват за изпълнение на Споразумението за партньорство АКТБ—ЕО[3], и по-специално член 3 от него,

като взе предвид предложението на Комисията,

като има предвид, че:

(1) Основните елементи на Споразумението от Котону, посочени в член 9, са нарушени;

(2) В съответствие с член 96 от Споразумението от Котону на 8 декември 2009 г. и 26 май 2010 г. започнаха консултации с държавите от АКТБ и Република Нигер. По повод на втората среща за консултации представителите на преходното правителство представиха задоволителни предложения и ангажименти.

ПРИЕ НАСТОЯЩОТО РЕШЕНИЕ:

Член 1

Консултациите, започнати с Република Нигер в съответствие с член 96 от Споразумението от Котону, приключват.

Член 2

Мерките, определени в приложеното писмо, се приемат в качеството на съответни мерки, посочени в член 96, параграф 2, буква в) от Споразумението от Котону.

Член 3

Настоящото решение влиза в сила в деня на приемането му. То се публикува в Официален вестник на Европейския съюз .

То остава в сила за период от 12 месеца. Решението ще се преразглежда редовно най-малко на всеки шест месеца въз основа на мисии за наблюдение на Европейския съюз.

Съставено в Брюксел на […] година.

За Съвета

Председател

ПРИЛОЖЕНИЕ Проект на писмо

Уважаеми г-н Председател на Върховния съвет за възстановяване на демокрацията,

Уважаеми г-н Министър-председател,

Европейският съюз смята, че политическата криза, настъпила във Вашата страна през 2009 г., както и превратът от 18 февруари 2010 г. представляват сериозно нарушение на основните елементи, посочени в член 9 от Споразумението от Котону. С декларацията на Председателството от … Европейският съюз осъди категорично този преврат, противоречащ на самите принципи на демокрацията. Европейският съюз покани нигерските власти на консултации в Брюксел съгласно член 96 от Споразумението от Котону и така започна политически диалог с управляващите с цел разглеждане на ситуацията и възможните решения. Консултациите бяха открити на 8 декември 2009 г., а вторият им кръг се проведе на 26 май 2010 г. В резултат на последната среща представителите на ЕС потвърдиха желанието си да предложат на службите на Съвета на ЕС мерки, подходящи за подпомагане на текущия преход в Нигер за възстановяване на конституционния ред, както бе обявено от нигерските власти.

По време на срещата от 26 май 2010 г. страните обсъдиха организацията на прехода към възстановяване на конституционния ред и създаването на демократичен режим, резултат от свободни и прозрачни избори. Нигер представи меморандум, съдържащ етапите и предизвикателствата на прехода. ЕС взе предвид обявяването на:

- създаването на плуралистични институции на прехода, представителни за всички политически организации в Нигер;

- приемане с консенсус на избирателен кодекс;

- Създаване на независима национална избирателна комисия (ННИК).

ЕС приветства също приемането на пътна карта, маркираща с определен брой избирателни периоди етапите на създаване на нова конституционна рамка и нови демократично избрани управляващи органи. И накрая, ЕС отчита ангажимента на членовете на Върховния съвет за възстановяване на демокрацията (ВСВД) и на цивилното правителство, сформирано през февруари, да управляват прехода, да не се кандидатират на изборите и да предадат властта на избраните граждани в края на преходния период, предвиден през март 2011 г.

Европейският съюз отбелязва направените от Нигер предложения при тези дискусии, и по-специално следните ангажименти, които смята за особено важни:

1. Приемане на основните текстове от ВСВД

2 Организиране на тази основа на конституционен референдум

3 Провеждане на местни, парламентарни и президентски избори в срок до март 2011 г.

4 Спазване на основните права и гражданските свободи, включително свободата на действие на политическите партии

5 Декриминализиране на нарушенията, свързани с пресата, и гарантиране на независимостта на регулаторните органи, както и на достъпа до информация;

6. Поемане на ангажимент за добро икономическо и финансово управление през периода на прехода.

ЕС счита, че като цяло поетите от Нигер задължения са обнадеждаващи. Решено бе също така да се приемат следните съответни мерки , изброени в приложената таблица с ангажиментите, съгласно член 96, параграф 2, буква в) от Споразумението от Котону, отнасящи се до постепенното възобновяване на сътрудничеството, за да се подкрепи преходът.

По-специално Европейският съюз ще продължи да финансира дейности от хуманитарно естество, спешни случаи, дейности в пряка подкрепа за населението, в подкрепа на политическия преход и за излизане от кризата. В този контекст следва да се отбележи, че може да бъде предоставено ново подпомагане за подготовката на парламентарните и президентските избори.

Въпреки това, ако е необходимо, Европейската комисия си запазва правото да поеме отново по своя инициатива функциите на национален разпоредител с бюджетни кредити на Европейския фонд за развитие (ЕФР).

В рамките на процедурата съгласно член 96 от Споразумението от Котону Европейският съюз ще продължи да следи отблизо ситуацията в Нигер за контролен период от 12 месеца. През този период ще се поддържа засилен диалог с правителството на Нигер в рамките на член 8 от Споразумението от Котону за подпомагане на процеса на прехода и ще се извършват редовни прегледи от ЕС. Първата мисия за наблюдение ще се проведе в срок не по-дълъг от шест месеца.

Европейският съюз си запазва правото да променя „съответните мерки“ в зависимост от хода на осъществяването на ангажиментите.

Със сформираното след изборите правителство Европейският съюз също ще има желание да продължи редовния политически диалог в рамките на член 8 от Споразумението от Котону, по-специално по отношение на реформите в областта на политическото, съдебното и икономическото управление, както и реформите в сферата на сигурността.

С уважение,

За Съвета За Комисията

Приложение: Таблица на ангажиментите Ангажименти на партньорите: |

Нигер | ЕС |

Настоящата ситуация | Европейският съюз ще продължи да финансира дейности от хуманитарно естество, спешни случаи, дейности в пряка подкрепа за населението, в подкрепа на политическия преход и за излизане от кризата |

Приемане с консенсус на избирателен кодекс (с положителното становище на Националния консултативен съвет (НКС)) Създаване на независима национална избирателна комисия с консенсусен състав (с положителното становище на Националния консултативен съвет). | Възобновяване на проекта „Укрепване на демокрацията“, по-специално в частта „Подкрепа за избори“, която се отнася за предстоящите избори. Споразумението за финансиране е в сила. Обработване на искане от страна на властите относно увеличаване на пакета на споразумението за финансиране „Подкрепа за избори“. Възобновяване на институционната подкрепа за реформите в областта на управлението на публичните финанси, включително подкрепата за Сметната палата, с цел спазване на критериите за допустимост за бюджетна подкрепа. Възобновяване на програмата за подкрепа на правосъдието и правовата държава. |

Приемане от Върховния съвет за възстановяване на демокрацията на предложените основни текстове (с положителното становище на Националния консултативен съвет) Публикуване на изборните листи (в рамките на актуализирането на избирателния списък). Декриминализиране на нарушенията, свързани с пресата | Връщане в процедурата по одобряване на проектите за „подкрепа за търговията“ и за „подкрепа за националната статистическа система“. Възобновяване на процеса на оценка на програмите от Националната индикативна програма в рамките на 10-ия Европейски фонд за развитие (правосъдие, децентрализация, развитие на селските райони и т.н.) и започване на необходимите изследвания Запазване на салдото по споразумението за финансиране на бюджетната подкрепа по 9-ия ЕФР Започване на проучване за определяне на мерките за подкрепа на стабилизирането на ситуацията в северната част на страната. Стартиране на подкрепата за стратегията за развитие на селските райони (10-ти ЕФР) Възобновяване на програмата за подкрепа на развитието на минния сектор |

Провеждане на конституционен референдум в задоволителни условия | Постепенно изплащане на бюджетните помощи (9-и и 10-и ЕФР) Възобновяване на поканата за предложения за пътна поддръжка към 10-ия ЕФР Възобновяване на поканата за предложения за разширяване на болницата в Arlit (програма за минния сектор) |

Провеждане на парламентарните избори и на първия тур от президентските избори в задоволителни условия Провеждане на втория тур от президентските избори (ако е необходимо) в задоволителни условия Назначаване на новата Национална асамблея Встъпване в длъжност на президента на републиката | Продължаване на вече започналото изплащане на бюджетните помощи Подписване на споразумения за финансиране на проектите за „подкрепа за търговията“ и за „подкрепа за националната статистическа система“ Възобновяване на всички дейности на сътрудничеството |

- [1] OВ L 317, 15.12.2000 г., стр. 3.

[2] OВ L 287, 28.10.2005 г., стр. 4.

[3] ОВ L 317, 15.12.2000 г., стр. 376, изменено с ОВ L 247, 9.9.2006 г., стр. 48.